《次韵明仲游将军岩》
宋代·刘子翚

乐哉今日游，结友尽英秀。
山灵欣客来，阁雨开云岫。
步屣出烟岚，声呼答岩窦。
轻生快险奇，一坠那复捄。
崇林蓊地幽，长湍泻天漏。
精庐记旧经，密径迷新簉。
将军隐高寒，古井余荒甃。
当年百战疲，虮虱生戎胄。
心存巢许间，功岂韩彭后。
慨然望中原，毒子方交斗。
曷不生斯辰，天骄过难宥。
妖氛六合昏，长夜何时昼。
尊周感获麟，怀楚歌啼狖。
世变莽难如，如瞽窥篆籀。
置之勿重论，大白引醇酎。
幽禽静一闻，寒芳晚三嗅。
方虚接胜怀，日毂转何骤。
山南山北奇，脚力倦寻究。
良游易蹉跎，澹境难宿留。
诗囊归倒悬，琼琚羡君富。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。